“เฟด” ตรึงดอกเบี้ย 0.00-0.25% ส่งสัญญาณขึ้นปี 66 เพิ่มคาดการณ์เงินเฟ้อปีนี้แตะ 3.4%
“เฟด” คงอัตราดอกเบี้ยระยะสั้น 0.00-0.25% ตามคาด แต่ส่งสัญญาณเร่งขึ้นดอกเบี้ยภายในปี 66 พร้อมเพิ่มคาดการณ์เงินเฟ้อปี 64 สู่ระดับ 3.4%
“เฟด” คงอัตราดอกเบี้ยระยะสั้น 0.00-0.25% ตามคาด แต่ส่งสัญญาณเร่งขึ้นดอกเบี้ยภายในปี 66 พร้อมเพิ่มคาดการณ์เงินเฟ้อปี 64 สู่ระดับ 3.4%
17 มิ.ย. 2564

คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเอกฉันท์คงอัตราดอกเบี้ยระยะสั้นที่ระดับ 0.00-0.25% ในการประชุมวันนี้ ตามที่ตลาดคาดการณ์ไว้
นอกจากนี้ เฟดระบุว่าจะยังคงซื้อพันธบัตรตามมาตรการผ่อนคลายเชิงปริมาณ (QE) อย่างน้อย 1.2 แสนล้านดอลลาร์/เดือน โดยเฟดจะซื้อพันธบัตรรัฐบาลสหรัฐวงเงิน 8 หมื่นล้านดอลลาร์/เดือน และซื้อตราสารหนี้ที่มีสินเชื่อที่อยู่อาศัยเป็นหลักประกันการจำนอง (MBS) ในวงเงิน 4 หมื่นล้านดอลลาร์
อย่างไรก็ดี FOMC ส่งสัญญาณว่าการปรับขึ้นอัตราดอกเบี้ยอาจเกิดขึ้นในปี 2566 ซึ่งเร็วกว่าเดิมที่ได้ส่งสัญญาณในเดือนมี.ค.ว่าเฟดจะยังไม่ปรับขึ้นอัตราดอกเบี้ยจนกว่าจะถึงปี 2567
ขณะเดียวกัน FOMC ยังได้ปรับเพิ่มคาดการณ์เงินเฟ้อในปีนี้สู่ระดับ 3.4% ซึ่งสูงกว่าตัวเลขคาดการณ์ในเดือนมี.ค.ที่ระดับ 2.4% และเพิ่มคาดการณ์เงินเฟ้อสู่ระดับ 2.1% และ 2.2% ในปี 2565 และ 2566 ตามลำดับ
ทั้งนี้ ในรายงาน dot-plot ระบุว่า กรรมการเฟด 13 รายคาดว่าเฟดจะปรับขึ้นอัตราดอกเบี้ยในปี 2566 ขณะที่กรรมการเฟดส่วนใหญ่คาดว่าเฟดจะมีการปรับขึ้นอัตราดอกเบี้ยอย่างน้อย 2 ครั้งในปีดังกล่าว และมีเพียง 5 รายคาดว่าเฟดจะคงอัตราดอกเบี้ยตลอดปี 2566 ขณะที่ 7 รายคาดว่าเฟดจะปรับขึ้นอัตราดอกเบี้ยอย่างเร็วที่สุดในปี 2565
ขณะเดียวกัน เฟดได้ปรับเพิ่มคาดการณ์เศรษฐกิจสหรัฐในปีนี้ โดยคาดว่าจะมีการขยายตัว 7% สูงกว่าตัวเลขคาดการณ์ในเดือนมี.ค.ที่ระดับ 6.5% และคงตัวเลขคาดการณ์การขยายตัวที่ 3.3% ในปี 2565 ขณะที่ปรับเพิ่มตัวเลขการขยายตัวของเศรษฐกิจในปี 2566 สู่ระดับ 2.4% จากเดิมที่ระดับ 2.2%
นอกจากนี้ เฟดได้คงคาดการณ์อัตราว่างงานที่ระดับ 4.5% ในปีนี้ และคาดว่าจะลดลงสู่ระดับ 3.8% และ 3.5% ในปี 2565 และ 2566 ตามลำดับ